কেন এই আন্দোলন? বিক্ষোভকারীদের পাল্টা প্রশ্ন ব্রাত্য বসুর

কলকাতা: চাকরিহারাদের (SSC Panel Cancelled) বিক্ষোভে বুধবার উত্তাল রাজ্যের বিভিন্ন প্রান্ত। কসবা থেকে বারাসাত, বর্ধমান থেকে মেদিনীপুর—জেলায় জেলায় ডিআই অফিস ঘেরাও, বিক্ষোভের ছবি সামনে এসেছে। পাশাপাশি, এই ঘেরাও অভিযান রুখতে পুলিশের লাঠিচার্জের অভিযোগকে ঘিরে একাধিক উত্তেজনার খবরও শোনা গিয়েছে। এই প্রেক্ষাপটে রাজ্যের শিক্ষামন্ত্রী (Education Minister) ব্রাত্য বসু (Bratya Basu) সরাসরি প্রশ্ন তোলেন আন্দোলনের (Protest) যৌক্তিকতা নিয়েই।

বুধবার শিক্ষামন্ত্রী আন্দোলনের প্রাসঙ্গিকতা নিয়ে প্রশ্ন তুলে বলেন, “যেখানে মুখ্যমন্ত্রী নিজে নেতাজি ইনডোরে গিয়ে চাকরিহারাদের পাশে থাকার বার্তা দিয়েছেন, সেখানে কেন এই আন্দোলন? কেন ডিআই অফিসে গিয়ে তালা ঝোলানোর মতো উগ্র পথ বেছে নেওয়া হল?” শিক্ষামন্ত্রীর মতে, সরকার সর্বতোভাবে চাকরিহারাদের পাশে রয়েছে। “এটা সরকার কোনও অবমাননা করেনি, বরং মানবিকভাবে বিষয়টি দেখছে,” বলেন তিনি।

আরও পড়ুন: চাকরি বাতিল, চাকরিহারাদের জেলায় জেলায় DI অফিস ঘেরাও, রণক্ষেত্র কসবা

আন্দোলনকারীদের দাবি, রাজ্য সরকার সুনির্দিষ্ট প্রতিশ্রুতি দিচ্ছে না, এবং সুপ্রিম কোর্টের রায়ের পরেও তাঁদের ভবিষ্যৎ অনিশ্চিত রয়ে গিয়েছে। এদিকে ব্রাত্য বসুর পাল্টা অভিযোগ, এই বিক্ষোভের পিছনে রাজনৈতিক প্ররোচনা থাকতে পারে। তাঁর দাবি, “কিছু রাজনৈতিক দল এবং কিছু অংশের মিডিয়া এই ইস্যুকে পরিকল্পিতভাবে জটিল করে তুলতে চাইছে। হয়তো কেউ চাকরিহারাদের ভুল পথে ঠেলে দিচ্ছে।”

তিনি আরও বলেন, “সরকারের পক্ষ থেকে বহুবার বলা হয়েছে, যোগ্য প্রার্থীদের চাকরি ফিরিয়ে দেওয়ার চেষ্টা চলছে। মুখ্যমন্ত্রী নিজেই আশ্বাস দিয়েছেন, তাঁর জীবদ্দশায় একজন যোগ্য প্রার্থীও চাকরি হারাবে না।” একইসঙ্গে চাকরিহারাদের প্রতি আবেদন রেখেছেন, “আপনারা ধৈর্য্য ধরুন, সরকার আপনাদের পাশে আছে। শান্তিপূর্ণ ও আইনি পথে চলুন, তাহলেই সমস্যার সমাধান সম্ভব।”